Diari Oficial de la Generalitat Valenciana


Sumari del DOGV 5266, del 25-05-2006 (2006/5291)

RESOLUCIÓ de 4 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'acord marc entre la Conselleria d'Agricultura, Pesca i Alimentació i la Federació de Cooperatives Agràries de la Comunitat Valenciana per a l'execució i desenrotllament del Pla Millorar en relació amb el cultiu i explotació en comú.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5266

Data del DOGV
:   25-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/5291


Data del document
:   04-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperativa agrícola
    * cooperació administrativa
    * explotació agrària
    * jove agricultor

RESOLUCIÓ de 4 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'acord marc entre la Conselleria d'Agricultura, Pesca i Alimentació i la Federació de Cooperatives Agràries de la Comunitat Valenciana per a l'execució i desenrotllament del Pla Millorar en relació amb el cultiu i explotació en comú. [2006/F5291]  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació i la Federació de Cooperatives Agràries de la Comunitat Valenciana, el 12 de gener de 2006, un acord marc per a l'execució i desenrotllament del Pla Millorar en relació amb el cultiu i explotació en comú, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0210/2006, i que figura com a annex d'esta resolució.  
València, 4 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Acord marc entre la Conselleria d'Agricultura, Pesca i Alimentació i la Federació de Cooperatives Agràries de la Comunitat Valenciana per a l'execució i desenrotllament del Pla Millorar en relació amb el cultiu i l'explotació en comú  
Reunits  
Juan Gabriel Cotino Ferrer, conseller d'Agricultura, Pesca i Alimentació, d'acord amb els decrets 7 i 8/2004, del Consell de la Generalitat Valenciana, a qui correspon la direcció de la política del Govern Valencià en matèria d'agricultura, pesca i alimentació.   
José Torrent Corts, president de la Federació de Cooperatives Agràries de la Comunitat Valenciana, en representació de la federació i de les cooperatives que la integren.  
Es reconeixen la capacitat de representació que exercixen i de firma del present acord marc pel qual, de comú acord,   
Manifesten  
El cooperativisme agrari exercix un paper determinant en l'agricultura valenciana, tant en el seu aspecte social, com en l'econòmic i territorial. Les cooperatives agràries, conformades per una àmplia base social, són organitzacions que es caracteritzen per l'associació voluntària i lliure d'agricultors i ramaders.   
Durant el segle XX i els inicis del XXI el paper de les cooperatives en la societat i en l'economia valenciana ha sigut i continua sent fonamental en tot el sector agroalimentari i és especialment rellevant en els àmbits citrícola i vitivinícola.   
En un primer moment van exercir un doble paper d'una banda, atendre les necessitats agràries a través de les seccions de subministraments, crèdits i producció i, d'una altra, dotar a l'agricultura valenciana d'una vertebració, sempre necessària, de la qual fins llavors patia.   
Al llarg del segle XX el cooperativisme ha anat evolucionant progressivament, incrementant-se amb el pas del temps el pes de la transformació i de la comercialització en les seues funcions, que culmina en els processos de fusió de cooperatives i de creació de cooperatives de segon grau. D'esta manera, el caràcter empresarial de les cooperatives va guanyant cada vegada més pes, sense deixar de banda la important funció social que estes han exercit des dels seus orígens.   
Les cooperatives agràries, en la mesura que estan integrades pels actors directes de l'agricultura, exercixen una funció essencial d'estructuració i dinamització de l'activitat agrària, contribuint de forma determinant al seu desenrotllament a la Comunitat Valenciana des d'una perspectiva econòmica, social i territorial.   
La importància de les cooperatives es manifesta no sols en el paper exercit en èpoques anteriors i que continuen exercint en l'actualitat, sinó en el potencial per a atendre les demandes de la situació de futur, les característiques de les quals comencen a perfilar-se hui en dia.   
Un mercat cada vegada més obert i globalitzat exigix una major competitivitat i un augment en el pes de les negociacions que és possible aconseguir a través de les cooperatives. Un escenari en què la I+D+i, la formació, les noves tecnologies i la difusió dels nous coneixements en els diferents sectors determina el ser o no ser, requerix d'estructures associatives com les cooperatives que puguen facilitar estos servicis. Les cooperatives poden fer arribar la innovació al món rural i, al mateix temps, incrementar el valor als productes mitjançant la seua transformació i el seu condicionament, aconseguint que els marges garantisquen unes rendes dignes als agricultors i ramaders.  
Una altra de les característiques del sector agroalimentari actual és que la demanda dels consumidors ja no es limita a exigències nutricionals dels aliments sinó que els consumidors exigixen seguretat en allò que consumixen, majors qualitats nutricionals i organolèptiques, adequació de la presentació dels aliments i, a més, uns modes de producció cada vegada més respectuosos amb el medi ambient. Des d'este punt de vista també les cooperatives partixen en una posició avançada que han d'aprofitar: aspectes com els tractaments dels cultius, la traçabilitat o l'etiquetatge, exigixen una unitat en la producció, transformació i comercialització que les cooperatives estan en condicions de facilitar.  
En els pròxims anys, només els agricultors i ramaders més organitzats lideraran i triomfaran en un mercat globalitzat, liberalitzat i competitiu, en el qual la concentració de l'oferta serà imprescindible per a atendre la concentració, cada vegada major, de la demanda i dels subministradors de servicis.   
Des d'un punt de vista territorial, la Federació de Cooperatives permet actuar en zones rurals encara que queden allunyades de les principals àrees de desenrotllament i gràcies a estes és possible mantindre la població i les activitats econòmiques en àrees estratègiques del territori valencià.  
Per tot això, la participació de les cooperatives en l'elaboració del Pla Millorar ha sigut determinant en les seues conclusions. Sense les aportacions de les cooperatives el pla no estaria complet. Per estes raons, la col·laboració de les cooperatives en la materialització de les estratègies, dels objectius i de les mesures del Pla Millorar és essencial. Tant per l'adequació de les seues estructures als plantejaments derivats d'esta com per la capacitat d'implementació de les seues mesures per tot el territori.   
La Conselleria d'Agricultura, Pesca i Alimentació coneixedora de la importància del cooperativisme valencià en l'activitat agrària i en l'aplicació de mesures, que com el cultiu o explotació en comú, són les bases del futur del sector agroalimentari, desenrotllarà les actuacions necessàries perquè, conjuntament, es puga donar l'impuls necessari a totes estes i, en concret, a les mencionades expressament de cultiu i d'explotació en comú perquè les estructures agràries incrementen la seua competitivitat i rendibilitat, disminuint costos i desenrotllant estratègies conjuntes de cultiu.   
En este sentit, el Consell de la Generalitat Valenciana, mitjançant un acord de 5 i 26 de novembre de 2005, respectivament, va aprovar el Pla Estratègic Citrícola Valencià i el Pla Estratègic de la Vinya i el Vi en el context del Pla Millorar. Així mateix, al llarg dels mesos de setembre, octubre i novembre, la Conselleria d'Agricultura, Pesca i Alimentació ha anat presentant els plans estratègics en el marc del Pla Millorar per als diferents productes agroalimentaris de la Comunitat Valenciana (fruites i hortalisses, oliverar i oli d'oliva, fruites seques, etc.).  
L'elaboració d'estos plans s'ha realitzat amb la participació, entre altres, de les cooperatives integrades en FECOAV.  
Com s'establix en tots i en cada un dels plans estratègics elaborats en el marc del Pla Millorar, és necessari «millorar» la producció de cítrics, vi, fruites i hortalisses i de cada un dels productes objecte d'estos. L'esmentada millora s'obté reduint els costos de producció i oferint preus més competitius. Així mateix, considerem que la rendibilitat de les explotacions, la utilització de l'aigua de reg, la incorporació de jóvens agricultors i el manteniment d'agricultors professionals així com la sanitat vegetal són factors de producció que necessiten una actuació efectiva i immediata.  
Els objectius a aconseguir mitjançant l'execució i desenrotllament dels plans estratègics aprovats en el marc del Pla Millorar són, pel que fa a la producció agrària, els següents:  
a. Reduir els costos de producció.  
b. Augmentar la competitivitat dels productes.  
c. Millorar l'eficiència de la utilització de l'aigua de reg, especialment en els cultius de regadiu.  
d. Fomentar la incorporació de jóvens agricultors a l'activitat agrària i mantindre el nombre més gran possible d'agricultors professionals en el camp.  
La millor forma d'aconseguir els objectius enunciats en l'apartat anterior és per mitjà de l'aplicació de les actuacions previstes en el Pla Millorar i, especialment, mitjançant la implantació del cultiu o l'explotació en comú en la superfície agrària de la Comunitat Valenciana. Esta forma de cultiu o explotació permet incrementar l'eficàcia de les inversions realitzades, reduir costos, millorar les condicions de treball, optimitzar la utilització de la mà d'obra, maquinària i la resta de recursos de les plantacions agràries, millorar i reorientar la producció, ajustant-la a les condicions de mercat, concentrar l'oferta i millorar la seua qualitat, en definitiva, elevar la competitivitat de les produccions.  
A través de l'explotació i cultiu en comú es prioritzaran les actuacions relatives a replantacions dels cultius per a l'adaptació a les tècniques culturals, a l'adquisició de maquinària agrícola, a la reconversió varietal i a la millora del reg, a aspectes formatius necessaris per a garantir la competitivitat així com a qualsevol altra actuació necessària per a la millora de l'explotació, inclosa la incorporació de tècnics per a la gestió tècnica o administrativa de les explotacions.  
Per a la consecució dels objectius del Pla Millorar, amb caràcter general, i de l'objecte del present conveni, amb caràcter particular pel que fa a l'explotació i el cultiu en comú, l'actuació de les cooperatives és d'importància vital. Estes tenen les estructures i els mitjans tècnics necessaris perquè esta forma de gestionar les explotacions agràries, que tots coincidixen en el fet que és el futur de l'agricultura valenciana, puga desenrotllar-se amb plenes garanties en les diferents zones i sectors agraris presents en el nostre territori.  
D'acord amb tot allò que s'ha manifestat, acordem realitzar les activitats necessàries per a aconseguir els objectius acordats conforme a les següents  
Clàusules  
Primera  
La Conselleria d'Agricultura, Pesca i Alimentació promourà les actuacions necessàries per a aconseguir els objectius establits en el Pla Millorar en el marc dels pressupostos de la Generalitat Valenciana en matèria d'agricultura i alimentació, i ressaltaren en este acord marc les relatives a:  
. Reducció dels costos de producció.  
. Millora o reorientació de la producció.  
. Millora de les condicions de treball dels agricultors.  
. Millora de la formació dels agricultors i dels tècnics en la gestió de les explotacions.  
. Agilitzar els tràmits mitjançant la incorporació de noves tecnologies als procediments.  
. Garantia de la continuïtat de les explotacions.  
. Protecció del medi natural a través de pràctiques agràries respectuoses amb el medi ambient.  
Segona   
Als efectes de la consecució dels objectius de la clàusula primera es considera necessari impulsar i fomentar el cultiu i l'explotació en comú. Per això, les ajudes de la Conselleria d'Agricultura, Pesca i Alimentació donaran prioritat a les despeses i inversions destinades al cultiu o explotació en comú.  
Tercera  
1. La Conselleria d'Agricultura, Pesca i Alimentació elaborarà i aprovarà mitjançant una orde .l'esborrany s'adjunta com a annex al present acord. així com amb altres ordes posteriors relatives a la resta del sector agrari, el règim d'ajudes al cultiu i l'explotació en comú incloent les següents línies i actuacions:  
a) Assistència i gestió tècnica.  
. Gestió tècnica de l'explotació.  
. Reforçament de la gestió administrativa i mitjans de producció de l'explotació.  
b) Inversions, conforme al programa de millora presentat, relatives a:  
. Replantació de parcel·les i adequació de marcs de plantació.   
. Canvi varietal per sobreempelt.  
. Adquisició de maquinària i equips.  
. Modernització dels sistemes de regadiu, especialment la implantació del reg localitzat.  
. Construcció de naus o magatzems.  
. Restauració de camins, marges, accessos, etc.  
. Projectes, estudis de viabilitat, gestió administrativa i l'elaboració de documents anàlegs.  
c) Aplicació de pràctiques de cultiu respectuoses amb el medi ambient.  
. Conservació del sòl agrícola.  
. Protecció integrada contra plagues i malalties.  
. Aplicació de mètodes biològics i biotècnics en la lluita contra agents nocius.  
. Aplicació de sistemes per a economitzar l'aigua de reg.  
2. L'orde, així mateix, establirà les condicions de rendibilitat i viabilitat de les actuacions d'explotacions i cultiu en comú. En este sentit, l'àmbit de l'actuació tindrà una dimensió igual o superior a 10 UTA o 8 UTA en zones desfavorides, el termini de manteniment de l'actuació serà almenys de 10 anys i haurà d'integrar 10 socis sense que cap d'ells tinga més del 25% de la superfície.  
3. Així mateix, l'orde fixarà la quantia màxima i la intensitat de les ajudes.  
4. La Conselleria d'Agricultura, Pesca i Alimentació atorgarà subvencions fins a la totalitat de les obres d'interés general realitzades per a les explotacions i cultius en comú i realitzarà aquelles actuacions necessàries per a augmentar la reutilització de les aigües depurades.  
5. La Conselleria d'Agricultura, Pesca i Alimentació afavorirà la incorporació de jóvens a l'activitat agrària mitjançant plans de formació i ajudes específiques, preferentment per a aquells que s'incorporen a una explotació o cultiu en comú.  
6. La Conselleria d'Agricultura, Pesca i Alimentació agilitzarà i facilitarà la gestió de les ajudes per mitjà de la creació d'una finestreta única per a la presentació i tramitació d'estes ajudes.  
Quarta  
FECOAV potenciarà la creació i l'ampliació de les seccions de cultiu de les cooperatives per a propiciar el cultiu o explotació en comú en estes, i tindran preferència estes actuacions en les ajudes de la Conselleria d'Agricultura, Pesca i Alimentació. Igualment, impulsarà les cooperatives a la posada en marxa d'actuacions de cultiu o explotació en comú que complisquen els requisits de rendibilitat i viabilitat d'estes.  
Quinta   
La Conselleria d'Agricultura, Pesca i Alimentació subscriurà un acord amb les unions provincials de cooperatives agràries de la Comunitat Valenciana per a desenrotllar mesures d'assessorament i prestació d'assistència tècnica a les cooperatives que estiguen interessades en la posada en marxa d'una explotació o cultiu en comú en l'elaboració dels plans i projectes necessaris.  
Sexta  
La Conselleria d'Agricultura, Pesca i Alimentació i FECOAV, així com aquelles organitzacions que s'adherisquen a este acord marc, crearan una Comissió de Seguiment de l'execució i desenrotllament del Pla Millorar, especialment de les disposicions del present acord marc.  
La Comissió de Seguiment estarà constituïda per representants cada una de les corporacions, entitats i organitzacions firmants o adherides a este acord marc i serà presidida pel membre de la comissió que actue en nom i representació de la Conselleria d'Agricultura, Pesca i Alimentació.  
Sèptima  
Les cooperatives i, si escau, les altres entitats, societats o organitzacions del sector agrari que s'adherisquen a este conveni marc, fomentaran, difondran i animaran, entre els seus socis, la posada en marxa del cultiu o l'explotació en comú.  
València, 12 de gener de 2006  
Juan Gabriel Cotino Ferrer  
José Vicente Torrent Corts